ဟန်ထွန်း

ဦးဟန်ထွန်း (၁၉၂၁ - ၂၀၁၁) သည် မြန်မာတိုင်းရင်းဆေးဆရာကြီးဖြစ်ပြီး၊ တိုင်းရင်းဆေးသိပ္ပံ (မန္တလေး) နှင့် တိုင်းရင်းဆေးရုံ (မန္တလေး) တို့တွင်  ဆေးရုံအုပ်ကြီးများအဖြစ် တာဝန်ထမ်းဆောင်ခဲ့သူဖြစ်သည်။သူသည် နရသုခိကျမ်းရင်းစာအုပ်သည် အမျိုးသားစာပေဆုကို ၂၀၁၀ပြည့်နှစ်တွင် ရရှိခဲ့သည်။ 

ငယ်ဘဝ နှင့် ပညာရေး
ဆရာ ဦးဟန်ထွန်းကို အရိုးအကြောဆရာကြီး ဦးဘိုးရှိန်၊ဒေါ်ချစ်ယုံတို့က ၁၉၂၁ ခုနှစ်(ကောဇာသက္ကရာဇ် ၁၂၈၂ ခုနှစ်၊တပို့တွဲလ)တွင် ရေဦးမြို့နယ်၊ မြင်းပေါက်ကျေးရွာ၌ မွေးဖွားသည်။ မွေးချင်းခုနစ်ဦးအနက် အငယ်ဆုံးသားဖြစ်သည်။

ဆရာဦးဟန်ထွန်းသည် ပါဠိစာပေကို ဓမ္မာစရိယဘွဲ့ရသည်အထိ သင်ယူပြီး ဟိန္ဒူဘာသာ၊သင်္သကရိုက်တို့ကိုလည်း သင်ယူသည်။ ဝိဇ္ဇာဘွဲ့နှင့်ပညာရေးဘွဲ့များ ရရှိသည်။ ၁၉၆၄ ခုနှစ်တွင် တိုင်းရင်းဆေးပညာစာမေးပွဲကို ဒေသနာနယ၊ဗေဒတ္ထနယဘာသာဂုဏ်ထူးဖြင့် အောင်မြင်သည်။

 ဝန်ထမ်းဘဝ 
ဆရာဦးဟန်ထွန်းသည် သာသနာရေးဌာန၊ပိဋကတ်တော်မြန်မာပြန်ဌာနခွဲ၌ စာပြုအယ်ဒီတာ၊ပိဋကတ်တိုက်အုပ်အဖြစ် ၁၀ နှစ်နှင့် ပညာရေးဌာနတွင် အထက်တန်းပြဆရာအဖြစ် ငါးနှစ်အမှုထမ်းသည်။၁၉၆၉ ခုနှစ်မှ ၁၉၈၅ ခုနှစ်အထိ ကျန်းမာရေး ဝန်ကြီးဌာန၊ တိုင်းရင်းဆေးပညာဦးစီးဌာန၌ အုပ်ချုပ်ရေးအရာရှိ(စီမံကိန်း)၊ တိုင်းရင်းဆေးပညာမွမ်းမံသင်တန်း ကျောင်းအုပ်၊ တိုင်းရင်းဆေးသိပ္ပံ (မန္တလေး) ကျောင်းအုပ်ကြီး၊ တိုင်းရင်းဆေးရုံ (မန္တလေး) ဆေးရုံအုပ်၊ တိုင်းရင်းဆေးပညာအကြံပေးတာဝန်များကို ထမ်းဆောင်သည်။

ဆရာဦးဟန်ထွန်းသည် တာဝန်ထမ်းဆောင်စဉ် ၁၉၇၆ ခုနှစ်တွင် တရုတ်ပြည်သူ့သမ္မတနိုင်ငံသို့ သွားရောက်ကာ တရုတ်တိုင်းရင်းဆေးပညာကို လေ့လာသည်။ ထိုနှစ်တွင် ဂျပန်နိုင်ငံ တိုကျိုမြို့၌ ကျင်းပသည့် အာရှ-ပစိဖိတ်ဒေသရှိ ဆေးဖက်ဝင်အပင်များ အာနိသင်ဆိုင်ရာဆွေးနွေးပွဲသို့ တက်ရောက်ဆွေးနွေးခဲ့သည်။

 စာရေးဆရာဘဝ 
ဆရာဦးဟန်ထွန်းသည် တာဝန်မှ အငြိမ်းစားယူပြီးနောက် တိုင်းရင်းဆေးကျမ်းများဖြစ်သည့် လက်တွေ့အသုံးချမြန်မာ့ကုထုံးဆေးပညာကျမ်း၊ ပထမနှင့် ဒုတိယလက်တွေ့အသုံးချမြန်မာ့ဆေးနည်းတိုကျမ်း၊လက်တွေ့အသုံးချမြန်မာ့နက္ခတ်ဆေးပညာကျမ်း၊ဗုဒ္ဓခေတ်မှ ဆေးဝါးများစာအုပ် တို့ကို ရေးသားပြုစုထုတ်ဝေသည်။ ထို့ပြင် ဗုဒ္ဓဘာသာသိစရာ ကျင့်စရာဘာသာရေးစာအုပ်ကိုလည်း ရေးသားပြုစုထုတ်ဝေခဲ့သည်။ 

၂၀၁၀ ပြည့်နှစ်တွင် ရေးသားထုတ်ဝေသော နရသုခိကျမ်းရင်းနှင့် စကားပြေကျမ်းစာအုပ်ဖြင့် ၂၀၁၀ပြည့်နှစ် အမျိုးသားစာပေဆု သုတပဒေသာ (ရိုးရိုးသိပ္ပံ) ဆု ရရှိသည်။

 ဘဝနိဂုံး 

တိုင်းရင်းဆေးသိပ္ပံကျောင်းအုပ်ကြီး (ငြိမ်း)ဆရာဦးဟန်ထွန်းသည် ၂၀၁၁ ခုနှစ်၊ ဇွန်လ ၂၉ရက်တွင် မန္တလေးမြို့၌ ကွယ်လွန်သည်။ ကွယ်လွန်ချိန်တွင် ဇနီးဒေါ်ခင်ကြည်၊ သားသမီးငါးဦး၊ မြေး ၁၀ ဦးနှင့်မြစ်လေးဦး ကျန်ရစ်ခဲ့ည်။စွယ်စုံကျမ်းနှစ်ချုပ်(၂၀၁၂)

ကိုးကား

ကဏ္ဍ:မြန်မာ အမျိုးသား စာရေးဆရာများ
ကဏ္ဍ:အမျိုးသားစာပေဆုရှင်များ
ကဏ္ဍ:မြန်မာ စာရေးဆရာများ